[pic] | COIMISIÚN NA gCOMHPHOBAL EORPACH |

An Bhruiséil 3.3.2008

SEC(2008) 275

DOICIMÉAD INMHEÁNACH OIBRE AN CHOIMISIÚIN

Doiciméad a ghabhann leis an RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le beatha a chur ar an margadh agus a úsáid ACHOIMRE AR AN MEASÚNÚ IARMHARTA {COIM(2008) 124 críochnaitheach} {SEC(2008) 276}

ACHOIMRE AR AN MEASÚNÚ IARMHARTA

i gcomhair an togra le haghaidh nuachóiriú agus simpliú na reachtaíochta maidir le cúrsaíocht agus úsáid beatha

1. SAINCHEISTEANNA NÓS IMEACHTA AGUS COMHAIRLIÚCHÁN LE PÁIRTITHE LEASMHARA

Glacadh an chéad chéim i dtionscnamh "athbhreithniú ar reachtaíocht maidir le beatha" in 2003 nuair a shann an Coimisiún staidéar seachtrach. Ina dhiaidh sin tháinig comhairliúchán idirghníomhach ar líne faoi cheapadh beartais in 2005. D'fhonn faisnéis a bhailiú i ndáil le hualaí riaracháin agus iarmhairtí eile cuireadh ceistneoir chuig geallsealbhóirí agus na Ballstáit (BS) i mí Feabhra 2007.

I gcomhthráth, chuathas i mbun agallamh le saineolaithe chun na riachtanais faisnéise a shásamh ar bhealach ní ba fhearr, maidir le hiarmhairtí airgeadais go háirithe. Mar aon leis sin, bhí díospóireachtaí painéil do gheallsealbhóirí ar bhonn leanúnach leis na Ballstáit, leis an Údarás Eorpach um Shábháilteacht Bia (UESB) agus le geallsealbhóirí. Bunaíodh Grúpa Stiúrtha Idirsheirbhíse sa Choimisiún don mheasúnú iarmharta. Scrúdaigh Bord an Choimisiúin um Mheasúnú Iarmharta an dréacht-tuarascáil ar an measúnú iarmharta i gcruinniú den bhord an 13 Meitheamh 2007. Glacadh leis na moltaí agus chuir sin tuilleadh feabhais ar an measúnú.

2. SAINAITHINT FADHBANNA

2.1. Earnáil na beatha san AE

In 2005, thóg 5 mhilliún feirmeoir beostoc ar a raibh luach EUR 129 billiún. Is é an bheatha[1] an toisc is tábhachtaí maidir le costas, mar 47% den luach ar tháirgí ainmhithe an AE. Bhí luach EUR 37 billiún san iomlán ar bheatha cumaisc ceannaithe. Tugann tionscal na beatha san Eoraip (seachas bia peataí) fostaíocht dhíreach do 100 000 duine, in 4 000 monarcha, a bheag nó a mhór.

Tá laghdú leanúnach ar chóimheasa comhshóite beatha de thoradh dul chun cinn teicneolaíoch, feabhsú ar bhainistíocht feirme agus nuálaíocht. Mar shampla, chun cileagram uibheacha a tháirgeadh i 1968, bhí gá le 3.1 cileagram beatha, ach in 2001 ní raibh gá ach le 1.9 cileagram. Mar aon leis an tairbhe eacnamaíoch tá níos lú eisilteach (dé-ocsaíd charbóin, níotráit, amóinia) in aghaidh an aonaid táirgeachta.

Tá thart ar 62 milliún teaghlach san AE a bhfuil peataí iontu (na cinn is líonmhaire: 60 milliún cat, 59 milliún madra.) Meastar go bhfuil 6 mhilliún tonna bia i gcomhair peataí i gceist i margadh an AE, arna tháirgeadh ag 450 cuideachta, agus le luach EUR 9 mbilliún in aghaidh na bliana. Meastar go bhfostaítear 21 000 duine go díreach agus 30 000 duine go hindíreach.

2.2. Saincheisteanna

Faoi láthair, tá cúrsaíocht ábhar beatha agus beatha cumaisc á rialáil le cúig shean-Treoir ón gComhairle agus tuairim is 50 ionstraim leasaithe nó ionstraim cur chun feidhme. D'fhabhraigh an scéal chomh fada sin go bhfuil an reachtaíocht thar a bheith scaipthe le han-chuid crostagairtí a fhágann go bhfuil sé deacair a thuiscint agus a chur chun feidhme ar bhealach aonfhoirmeach. Thairis sin, ní théann ach 2.6% de bheatha cumaisc an AE isteach i dtrádáil laistigh den AE, rud a chuireann in iúl go bhfuil constaicí ar thrádáil ann.

Liostú na n-ábhar beatha

Tá sé tábhachtach go mbeadh ainmníochtaí neamhdhébhríocha agus tuairiscí soiléire ar ábhair bheatha a úsáidtear chun beatha cumaisc a dhéanamh nó lena gcothaítear ainmhithe go díreach. Tá saintréithe na n-ábhar seo ríthábhachtach chun éifeachtúlacht an táirge deiridh a áirithiú. Cé go bhfuil ainmníochtaí/tuairiscí le fáil i gcomhair a lán ábhar beatha, níl na liostaí uileghabhálach ar chor ar bith. Is í an chúis imní is mó an t-iliomad ábhar nua beatha e.g. comhtháirgí ó phróiseáil bia nó ó thionscal an bhithbhreosla. Leanann an claonadh i dtreo tuilleadh comhtháirgí a sholáthar le haghaidh beatha de dhroim an iomaíochais threisithe i gcomhair na ngráinní bunúsacha idir beatha, bia agus breosla. Cuireann easpa faisnéise soiléire faoi tháirgí bac ar úsáid bharrmhaith na n-ábhar seo.

Nósanna imeachta údarúcháin i gcomhair beatha

Maidir le bithphróitéiní (táirgí ar mhórán próitéine a dhéantar trí phróisis theicniúla áirithe), tá athrú tagtha ar an raon ábhar a áirítear sa chatagóir seo le teacht i bhfeidhm an Rialacháin le haghaidh breiseán beatha. De dhroim an athraithe seo tá imní ann go bhfuil an nós imeachta um údarú réamh-mhargaíochta do na bithphróitéiní atá fanta ina ualach róthrom agus go bhfuil sé as comhréir i ndáil le ceist sábháilteachta ar bith a d'fhéadfadh a bheith ann. Thairis sin, is ábhar imní do roinnt nach n-éilítear údarú ar bith d'ábhair bheatha atá ag teacht chun cinn anois (e.g. plandaí andúchasacha) sa reachtaíocht atá ann faoi láthair. Cé nach bhfuil fianaise a priori go bhfuil ceisteanna sábháilteachta ag baint leis na táirgí sin is minic a chuirtear i gcúrsaíocht iad gan an táirge a bheith sainaitheanta go soiléir.

Lipéadú beatha cumaisc i gcomhair bia-ainmhithe

Éilíonn an reachtaíocht faoi láthair go liostófaí, in ord íslitheach, ábhair bheatha a úsáidtear i mbeathaí cumaisc le haghaidh ainmhithe nach peataí iad, mar aon leis na céatadáin de réir meacháin le lamháltas +/- 15%. Go bunúsach, sa tionscal amharctar ar an oideas sainiúil i gcomhair beatha cumaisc ar leith mar mhaoin intleachtúil agus dá mbeadh sé de dhualgas é a nochtadh bheadh iomaitheoirí in ann leas a bhaint go héasca as an infheistíocht arna déanamh i bhforbairt an táirge. De thoradh an mhéid sin is tuairim forleathan í go ndídhreasaíonn an dearbhú poiblí infheistíocht i dtaighde agus forbairt ar bheathaí nua. Tá an lipéadú i gcomhair breiseán beatha sa bheatha cumaisc as dáta toisc é a bheith rialaithe le hAirteagal, óna dteastaíonn simpliú, sa Treoir le haghaidh breiseán, Treoir ar aisghairmeadh an chuid eile de.

Lipéadú bia peataí

Is ábhar imní do roinnt nach leor an chaoi ina ndírítear ar riachtanais an chustaiméara maidir le heolas ar chomhábhair shonracha an táirge deiridh leis an reachtaíocht reatha i leith lipéadú bia peataí. Dá dhroim seo b'fhéidir go gcuirfí mearbhall ar chustaiméirí, nó sa chás ba mheasa go gcuirfí amú iad, maidir le céard atá sa bheatha a thugann siad dá bpeataí.

3. CUSPÓIRÍ

Áirítear an tionscadal i gclár rollta an Choimisiúin maidir le simpliú. Dá bhrí sin, is iad seo a leanas na cuspóirí ginearálta:

( soiléireacht dhlíthiúil agus cur chun feidhme atá comhchuibhithe a bhaint amach,

( feidhmiú rianúil an mhargaidh inmheánaigh a éascú,

( riachtanais theicniúla a shimpliú agus aon ualach riaracháin nach bhfuil gá leis a dhíchur,

( iomaíochas earnáil bheatha agus fheirmeoireacht an AE a mhéadú, agus

( é a chur ar chumas úsáideoirí beatha rogha eolach a dhéanamh gan a bheith curtha amú le lipéadú nua-aimseartha.

Is iad seo a leanas na cuspóirí oibriúcháin, le haghaidh

( liostú ábhar beatha: feidhmiú rianúil an mhargaidh inmheánaigh trí ainmníochtaí soiléire agus eolas cuí do chustaiméirí

( nósanna imeachta údarúcháin: nósanna imeachta atá i gcomhréir le priacal chun a áirithiú gur leor sonrú ábhar beatha atá ag teacht chun cinn.

( lipéadú beatha cumaisc i gcomhair ainmhithe feirme: nuálaíocht agus iomaíochas a mhéadú trí bhíthin coinníollacha ar lipéadú nach bhfuil gá leo a laghdú agus lipéadú breiseán beatha a thabhairt suas chun dáta a thuilleadh;

( lipéadú bia peataí: feabhas a chur ar oiriúnacht lipéad bia peataí agus na forálacha a nuachóiriú.

4. MEASÚNÚ AR NA MÓR-SHAINCHEISTEANNA BEARTAIS

Gan amhras, le Rialachán nua cuimsitheach thabharfaí isteach comhsheasmhacht agus soiléire ar fud earnáil bheatha an AE.

4.1. Liostú na n-ábhar beatha

Rogha 1: Scrios liosta neamh-eisiatach na n-ábhar beatha

Rogha 2: Coinneáil an status quo

Rogha 3: Liosta neamh-eisiatach reatha na n-ábhar beatha a leathnú

Rogha 4: Liosta ábhar beatha an AE arna dhéanamh ag geallsealbhóirí (cód cleachtais)

Tá an dealramh air gur iarmhairtí[2] neodracha atá ag na roghanna uile ar shábháilteacht beatha/bia. Meastar gur ionstraim le haghaidh aitheanta táirge seachas le haghaidh sábháilteachta beatha é liosta na n-ábhar beatha ina bhfuil an ainmníocht, an tuairisc agus na comhábhair anailíseacha atá le lipéadú. Ó thaobh chearta an úsáideora de, d'fhéadfadh aithint ní ba mheasa do tháirgí teacht as dá scriosfaí an liosta reatha, cé go meastar go mbeadh eolas ní ba fhearr don úsáideoir de thoradh iomlánú an liosta. D'fhonn próisis táirgeachta úsáideoirí beatha a optamú, dá leathnófaí an liosta mhéadódh sé seo cumhdach na n-ábhar beatha agus leibhéal an mhionsonraithe. Ar an dóigh chéanna, d'fheabhsódh an cód cleachtais an tsonraíocht agus an t-eolas i dtaobh na n-ábhar beatha.

I bhfianaise na hiomaíochta níos déine le haghaidh amhábhar idir beatha, bia agus breosla, úsáidtear níos mó comhtháirgí ó thionscail an bhia agus an bhreosla i gcomhair beatha. Mar sin beidh iarmhairtí dearfacha ag roghanna 3 agus 4 maidir le heolas faoin margadh toisc nach bhfuil sainiú cuí do na táirgí seo. Cuir i gcás gur féidir leis na geallsealbhóirí an bearna eolais idir gnólachtaí a líonadh níos fearr ná an reachtóir, is cosúil go dtabharfaidh rogha 4 torthaí níos fearr ná rogha 3. D'fhéadfadh GBManna leas a bhaint as an liosta cuimsitheach de bharr an eolais fheabhsaithe faoi ábhair bheatha, atá ar fáil gan stró.

Bheadh laghdú ar an ualach riaracháin de dhroim scrios an liosta atá ann faoi láthair. Bheadh méadú tábhachtach ar an ualach riaracháin i gceist dá méadódh an reachtóir an liosta. Le rogha 4 bheadh costais mhóra i gceist freisin ach bheidís níos ísle.

Conclúid: Tacaíonn an measúnú le liosta cuimsitheach ábhar beatha a bhunú trí chomhrialáil toisc go mbaineann an breisluach le heilimintí cáilíochtúla margaíochta beatha.

4.2. Nósanna imeachta údarúcháin i gcomhair beatha[3]

Rogha 1-1: Bithphróitéiní – an nós imeachta um údarú réamh-mhargaíochta a thréigean

Rogha 1-2: Bithphróitéiní – an status quo a choinneáil

Rogha 1-3: Bithphróitéiní – an nós imeachta údarúcháin a laghdú

Rogha 2-1: Beatha atá ag teacht chun cinn – an status quo a choinneáil

Rogha 2-2: Beatha atá ag teacht chun cinn - nós imeachta um údarú réamh-mhargaíochta a iarraidh

Thabharfadh roghanna 1-2 agus 2-2, ina n-éilítear nós imeachta um údarú réamh-mhargaíochta i gcomhair bithphroitéiní agus ábhar beatha atá ag teacht chun cinn, torthaí beagáinín ní ba fhearr maidir le sábháilteacht beatha/bia. D'éirigh níos fearr le rogha 1-3 ná le rogha 1-1 mar fiú amháin le nós imeachta ní ba éadroime chlúdófaí gnéithe sábháilteachta.

Maidir le cearta úsáideora agus trédhearcacht an mhargaidh is cosúil gurb fhearr na torthaí is féidir a bhaint amach trí roghanna 1-2 agus 2-2 (arna laghdú i gcás 1-3) ós rud é go bhfuil gá le measúnú priacail a dhéanamh.

Maidir leis na hiarmhairtí eacnamaíocha dearfacha le roghanna 1-1 agus 2-1, dealraíonn sé go mbeidh iarmhairt fhabhrach acu ar phoist. Ó thaobh trádála le Tríú Tíortha de, d'éascódh roghanna 1-1 agus 2-1 allmhairiú nuair a chuirtear san áireamh an bhearna a d'fhéadfadh a bheith ann idir údarú na dtáirgí seo laistigh agus lasmuigh den AE. Ar an dóigh chéanna, bheadh tionchar an-dearfach ag roghanna 1-1 agus 2-1 agus tionchar cuíosach dearfach ag rogha 1-3 ar iomaíochas na gcuideachtaí ag cur táirgí i gcúrsaíocht agus ar cheannaitheoirí ionchasacha na dtáirgí sin araon. Ag luí leis na hiarmhairtí ar iomaíochas, d'fhéadfadh roghanna 1-1 agus 2-1 modhanna a chur ar fáil chun go gcuirfeadh taighde agus forbairt ábhair bheatha nua ar an margadh. Ní gnách an acmhainn a bheith ag GBManna chun iarratais ar údarú a thabhairt isteach agus a leanúint. Mar sin mhéadódh roghanna 1-1 agus 2-1 a réimse gnó ionchasach.

Ní mór measúnú a dhéanamh ar na hiarmhairtí don ualach riaracháin don chuideachta táirgeachta ionchasach, don institiúid ag déanamh an mheasúnaithe phriacail (UESB) agus do na húdaráis inniúla i dtéarmaí leanúint phróiseas an údaraithe agus na rialaitheoirí margaidh. Tharraingeodh roghanna 1-2 (rogha 1-3 arna laghdú) agus 2-2 costais mhóra i ngach réimse ar leith.

Conclúid: Níl an breisluach a bhaineann le nós imeachta um údarú réamh-mhargaíochta maidir le sábháilteacht beatha ag leibhéal a thabharfadh údar maith don fhoráil go mbeadh ar bhithphróitéiní agus ar ábhair bheatha atá ag teacht chun cinn dul trí nós imeachta dá shamhail. Sa tslí sin, bheadh bithphróitéiní agus beatha atá ag teacht chun cinn ina ngnáthábhair bheatha a mbeadh freagracht ag oibritheoir an ghnó beatha as a gcúrsaíocht agus a ndéanfadh na húdaráis inniúla faireachán orthu.

4.3. Lipéadú beatha cumaisc i gcomhair bia-ainmhithe

Rogha 1-1: Ábhair Bheatha - coinneáil an status quo

Rogha 1-2: Ábhair Bheatha – taispeánadh in ord íslitheach de réir meáchain

Rogha 2-1: Breiseáin beatha - coinneáil an status quo

Rogha 2-2: Breiseáin beatha – dearbhú sainordaitheach na n-ainmneacha

Cé gur tugadh isteach dearbhú céatadáin do na hábhair bheatha (rogha 1-1) ar mhaithe le sláinte an phobail agus sábháilteacht beatha, leis an gcreat arna fhorbairt idir an dá linn chun dlí ginearálta an bhia a chur chun feidhme tugtar le tuiscint go bhfuil breisluach imeallach ag an dearbhú céatadáin chun sábháilteacht beatha a chothú. Toisc an phrionsabail bhunúsaigh nach mór na breiseáin beatha ar fad a bheith údaraithe agus sábháilte ar lámh amháin, agus ar an lámh eile toisc go gcinntítear inrianaitheacht an déantúsóra agus na baisce ar leith le córais aitheantais, meastar go mbeadh aon iarmhairt dhiúltach ionchasach maidir le rogha 2-2 imeallach.

D'fhéadfadh méadú ar fhostaíocht i dtionscal na beatha a eascairt ó roghanna 1-2 agus 2-2 sa mheántéarma de bharr iarmhairtí eacnamaíocha dearfacha.

Meastar go bhfuil rogha 1-1 (rogha 2-2 arna laghdú) an-diúltach maidir le hiomaíochas i dtionscal beatha an AE agus d'fhéadfadh tionchar a bheith aige freisin ar iomaíochas fheirmeoirí beostoic an AE. Ó thaobh trédhearcacht an mhargaidh de, dealraíonn sé gur imeallach an difear idir céatadán sainordaitheach le chéile le lamháltas tábhachtach agus ord íslitheach. Meastar go bhfuil éifeacht dhearfach ar thrédhearcacht don chustaiméir ag baint le lipéadú na mbreiseán ar fad a iarraidh, maidir le hoiriúnacht, ámh, mhaígh roinnt go mbíonn an iomarca ar na lipéid dá bharr.

Toisc nach bhfuiltear ar an eolas maidir le córas ar bith atá i bhfeidhm lasmuigh den AE agus atá inchomórtais leis an dearbhú sainordaitheach céatadáin, d'fhéadfaí trádáil le Tríú Tíortha a éascú dá dtréigfí é.

Feictear go bhfuil iarmhairtí láidre dearfacha do thaighde agus forbairt le rogha 1-2 agus go gcuirfí go mór le nuálaíocht agus infheistíocht i dtionscal na beatha dá dhroim. Maíodh cheana na hiarmhairtí diúltacha maidir le fios gnó a chosaint i ndáil le rogha 1-1 agus lipéadú sainordaitheach na mbreiseán beatha ar fad atá sa chumasc beatha (rogha 2-2). D'fhéadfadh roghanna 1-1 agus 2-2 cur isteach ar GBManna a bhfuil ag éirigh leo sainbheathaí a bhunaítear ar infheistíocht neamhghnách i bhforbairt an táirge a mhargú.

Is cosúil go bhfuil níos lú tábhachta ag baint le hiarmhairtí roghanna 1-1 agus 2-2 d'ualach riaracháin an tionscail i bhfianaise úrscothacht chórais phacáistithe an tionscail. Do na Ballstáit, maíodh go bhfuil ualach tábhachtach riaracháin ag baint le rogha 1-1 (rogha 2-2 arna laghdú) mar aon le deacracht maidir le fíorú anailíseach na luachanna arna lipéadú.

Conclúid: Tacaíonn torthaí an mheasúnaithe iarmharta le cealú thaispeánadh sainordaitheach an chéatadáin de réir meacháin d'ábhair bheatha i mbeatha cumaisc, le chéile leis an bhféidearthacht ar lámh amháin na céatadáin a thaispeáint go deonach agus ar an lámh eile leis an bhforáil go bhféadfaidh an ceannaitheoir tuilleadh eolais a fháil ach iarratas a dhéanamh.

Go ginearálta ní bheadh sé sainordaitheach breiseáin beatha i mbeatha cumaisc a lipéadú ach amháin na cinn íogaire. D'fhéadfaí na breiseáin a bheadh fanta a lipéadú ar bhonn deonach a d'fhéadfadh a bheith i gcomhréir le Cód dea-chleachtais arna fhormheas trí nós imeachta coiste.

4.4. Lipéadú bia peataí

Rogha 1: An status quo a choinneáil agus lipéadú breiseán a thabhairt suas chun dáta

Rogha 2: Na hábhair bheatha ar fad a thaispeáint in ord íslitheach de réir meáchain agus ainm na mbreiseán beatha ar fad a thabhairt

Rogha 3: Breis faisnéise a thabhairt trí bhíthin Cóid dea-chleachtais

Tá an dealramh air go bhfuil iarmhairtí na roghanna neodrach maidir le sábháilteacht beatha/bia. Sa chéad áit, ní théann peataí isteach sa bhiashlabhra. Sa dara háit, cinntítear sábháilteacht sa táirgeadh agus sa chúrsaíocht le Dlí an Bhia athbhreithnithe.

Tá iarmhairtí na roghanna do chearta úsáideoirí doiléir mar ar lámh amháin tugann rogha 2 níos mó trédhearcachta sa mhargadh agus eolas faoin táirge i ngach cás, rud a chuirfeadh éifeacht dhearfach in iúl. Ar an lámh eile tá lipéad simplí a thuigtear go héasca ón ngnáthchustaiméir. Má áirítear le saincheist chearta an úsáideora an aidhm go mbeadh lipéid simplí agus sothuigthe dealraíonn sé go bhfuil iarmhairtí dearfacha le rogha 3.

Léirigh an comhairliúchán iarmhairt dhiúltach do fhostaíocht le rogha 2 de thoradh na n-iarmhairtí diúltacha d'iomaíochas, cosaint feasa gnó agus costais riaracháin. Baineann rogha 2 go díreach leis an imshaol de bharr méadú ar líon na bhfotháirgí a bhfuil ainmneacha neamhtharraingteacha acu nach mór a dhiúscairt seachas a úsáid mar bheatha peataí. Thairis sin, toisc go laghdaíonn rogha 2 solúbthacht an tionscail maidir le teacht ar fhoinsí amhábhar mhéadódh an rogha seo an fad a bheadh earraí á n-iompar agus mar sin bheadh iarmhairtí diúltacha don chomhshaol dá dhroim.

Bheadh tionchar diúltach ag rogha 2 ar thaighde agus forbairt chomh maith le hiomaíochas i dtionscal beatha an AE mar bheadh a gcuid oideas á nochtadh agus bheadh a gcostais á méadú go háirithe nuair a chuirtear san áireamh líon mór na dtáirgí gan bhranda a tháirgtear go sonrach le haghaidh miondíola. D'fhéadfadh rogha 3 feabhas a chur ar iomaíochas de dhroim breis saoirse d'fhiontraíocht. Chuirfeadh iarmhairtí rogha 2 do thrádáil inmheánach agus seachtrach an Chomhphobail isteach go mór ar shreabha trádála traidisiúnta, iarmhairt a bhféadfadh Tríú Tíortha a bheith thíos léi go mór.

Bheadh imní ar leith ar GBManna a cheannaíonn ag na "margadhphraghsanna is fearr" faoi rogha 2 mar ní féidir leo a oiread cúitimh ar athruithe ar fhoinsí amhábhar a dhéanamh is a dhéanann cuideachtaí ilnáisiúnta. Thacódh rogha 3 le GBManna mar d'fhéadfadh siad leas a bhaint as an gcód gan gá lena roinn féin a bheith acu chun soláthar do leas mar sin.

Feictear go bhfuil iarmhairtí rogha 2 don tionscal an-diúltach go háirithe de bharr na gcostas sa bhreis ar theacht ar fhoinsí amhábhar, áiseanna stórais agus foirne. Maidir le hualach riaracháin ar údaráis inniúla, le rogha 2 dealraíonn sé go bhfuil iarmhairtí dearfacha agus diúltacha cothrom. Toisc gur thosaigh an tionscal cheana as a chonlán féin ag obair ar chód dea-chleachtais bheadh costais fhorlíontacha rogha 3 imeallach.

Conclúid: Tacaíonn torthaí an mheasúnaithe iarmharta le coinneáil an status quo i gcruth arna thabhairt suas chun dáta i leith na gcatagóirí amhábhar agus na rialacha ar bhreiseáin beatha ag díriú ar oiriúnacht an eolais don ghnáthúinéir peata. Ba chóir geallsealbhóirí cód dea-lipéadaithe le haghaidh bia peataí a dhéanamh amach agus a fhormheas trí nós imeachta coiste.

5. MONATÓIREACHT AGUS MEASTÓIREACHT

I gcomhair monatóireachta agus meastóireachta moltar na táscairí seo a leanas: Uimhir agus tréithe anailíseacha na n-ábhar beatha atá liostaithe, guaiseanna le héifeacht neamhfhabhrach ar shláinte an phobail, leibhéal na mionsonraí sa chód dea-lipéadaithe le haghaidh bia peataí agus sásamh úsáideoirí beatha.

[1] Is féidir beatha a chur i gcatagóirí mar ábhair bheatha, breiseáin beatha, beatha cumaisc agus beatha íocleasaithe.

[2] Ní luaitear iarmhairtí maidir le fostaíocht, cearta úsáideora, imshaol agus gnóthais bheaga agus meánmhéide (GBManna) ach amháin má aimsítear iarmhairt éigin.

[3] Maidir leis na hallmhairí is iomadúla mar atá cácaí ola/min agus táirgí gráin bhuí a bhfuil méadú ag teacht ar a ndéanamh as orgánaigh arna modhnú go géiniteach, ní mór iad a údarú de réir reachtaíochta ar leith de chuid an AE nach bhfuil i ngeall anseo.